Més de 80 artistes, col·lectius i associacions formen el primer Catàleg de Creadors i Recursos Culturals d’Alboraia
26 de novembre de 2024

La regidoria de Cultura de l'Ajuntament d'Alboraia en col·laboració amb Tectònica Cultural presenten el primer catàleg d’artistes, artesans, espais creatius i recursos culturals de l’Horta Nord. El resultat ofereix un total de més de 80 persones i entitats que conformen una bona part del teixit cultural, associatiu i creatiu del municipi d’Alboraia.

Les conclusions d’este estudi s’han plasmat en una edició limitada del catàleg que recull i documenta fotogràficament les cares, persones i veïnes d’Alboraia que formen l’entramat creatiu alboraier. Es tracta d’una mostra d’una vuitantena de persones i entitats amb vocacions i formes de treballar que abarquen des de les arts visuals, escèniques, música, artesania, fins el món audiovisual, entre altres.

El catàleg vol ser una ferramenta al servei dels veïns del poble i té vocació d'atraure i impulsar talent local, projectar al poble i l'Horta a través d'una proposta pionera, sostenible i d'aprofitament de recursos.

La presentació serà el divendres 29 de novembre a Centre Cívic El Portalet a les 19.30 h on s’explicarà el procés de creació del catàleg. També es comptarà amb l’actuació Poesia Sintètica d’Elsa Moreno i Carles Pedrón.

Com a complement a la presentació del catàleg, l’endemà, el dia 30 de novembre, està programa una trobada entre totes les persones inscrites al catàleg i els que vulguen vindre, amb l’objectiu de generar sinergies i crear xarxes de col·laboració en el poble. En este sentit, Alboraia vol fer evident el seu compromís amb l’art i la cultura i esdevenir poble amic i acollidor de les indústries culturals i creatives a la Comunitat Valenciana.

Andanes d’Art, Catàleg d’artistes, espais i recursos culturals a Alboraia, és una iniciativa de Tectònica Cultural que busca crear una cartografia de recursos culturals al municipi d’Alboraia, que dinamitze el sector i cree xarxes de col·laboració i suport mutu en el sector cultural, artístic i artesanal. Es tracta d’una aposta per a promoure l'art i la cultura com a motor de desenvolupament econòmic, situar a Alboraia com a municipi amic i col·laboratiu d'artistes i persones creatives. Andanes d’Art busca visibilitzar els i les artistes, identificar i facilitar recursos públics i privats i establir ponts de diàleg amb la comunitat educativa artística de la ciutat de València.

Per a dur a terme este projecte, es va obrir una convocatòria per a formar part d’un catàleg d'estudis, tallers, acadèmies, espais d'art i persones físiques dedicades al sector artístic o cultural, que residisquen, treballen o estudien en el municipi d'Alboraia. Alhora, el catàleg glossa els espais i recursos públics i privats a Alboraia que siguen susceptibles de ser utilitzats per als/les artistes.